Carcaixent se suma a la commemoració del Dia Mundial de la Lluita contra la SIDA
01 de desembre de 2015

Carcaixent

L’Ajuntament de Carcaixent, a través de l’Àrea de Benestar Social i del Centre d’Informació Juvenil, ha organitzat, per a commemorar el Dia Mundial de la Lluita contra la SIDA, una campanya de conscienciació i sensibilització a través de diverses xarrades i tallers pels centres educatius de Carcaixent. L’objectiu és donar resposta als més joves sobre algunes qüestions, com ara: què és la SIDA, quina importància té la prevenció, quines són les pràctiques de risc que n'afavoreixen el contagi i quines són les vies de transmissió.

Concretament, estan previstes una sèrie de xarrades amb dinàmiques de grup per als alumnes de quart d’ESO de l'IES Arabista Ribera i del col·legi Ave Maria, que potenciaran la participació, la reflexió, el col·loqui i el debat entre els/les participants. Les xarrades estaran impartides per Isabel Medina, mediadora en sexualitat, qui serà l’encarregada de dirigir el treball en grup perquè els alumnes arriben, per ells mateixos, a aclarir conceptes bàsics sobre el VIH i la SIDA, i també a obtindre informació rigorosa sobre la malaltia que els hi permeta corregir conceptes erronis.

Per altra banda, també s’ha editat un Informatiu Juvenil especial i monogràfic sobre la SIDA, perquè les i els joves puguen disposar d’una informació que necessiten de forma propera i adaptada al seu llenguatge. A més, durant tota la setmana, estarà penjada al balcó de l’Ajuntament una pancarta commemorativa sobre el Dia Mundial de la Lluita contra la SIDA.